CELEX: 62007TN0144
Language: el
Date: 2007-05-07 00:00:00
Title: Υπόθεση T-144/07: Προσφυγή της 7ης Μαΐου 2007 — ThyssensKrupp Liften Ascenseurs κατά Επιτροπής

7.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/29
            
         Προσφυγή της 7ης Μαΐου 2007 — ThyssensKrupp Liften Ascenseurs κατά Επιτροπής
   (Υπόθεση T-144/07)
   (2007/C 155/55)
   Γλώσσα διαδικασίας: η ολλανδική
   Διάδικοι
   
      Προσφεύγουσα: ThyssensKrupp Liften Ascenseurs NV/SA (Βρυξέλλες, Βέλγιο) (εκπρόσωποι: V. Turner και D. Mes, advocaten)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση κατά το μέρος που αφορά την προσφεύγουσα·
            
         
               —
            
            
               επικουρικώς, να μειώσει το πρόστιμο το οποίο επιβλήθηκε εις ολόκληρον στην προσφεύγουσα·
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα βάλλει κατά της αποφάσεως C(2007)512 τελικό (υπόθεση COMP/E-1/38.823 — PO/Ανελκυστήρες και κυλιόμενες κλίμακες) της Επιτροπής. Ζητεί να ακυρωθεί η απόφαση κατά το μέρος που την αφορά ή τουλάχιστον να μειωθεί το πρόστιμο που της επιβλήθηκε.
   Προς στήριξη της προσφυγής της, η προσφεύγουσα προβάλλει, πρώτον, ότι η Επιτροπή δεν είχε την εξουσία να εφαρμόσει το άρθρο 81 ΕΚ, καθόσον η παράβαση δεν είχε αισθητές συνέπειες για το ενδοκοινοτικό εμπόριο.
   Επικουρικώς, η προσφεύγουσα ισχυρίζεται ότι η Επιτροπή δεν ήταν η κατ' εξοχήν κατάλληλη αρχή ανταγωνισμού για την εφαρμογή του άρθρου 81 ΕΚ, σύμφωνα με την ανακοίνωση της Επιτροπής σχετικά με τη συνεργασία στο πλαίσιο του δικτύου των αρχών ανταγωνισμού (1). Κατά την προσφεύγουσα, η Επιτροπή με το να κινήσει μια διαδικασία διέψευσε τη δικαιολογημένη εμπιστοσύνη που η προσφεύγουσα μπορούσε να έχει από την εφαρμογή της ανακοινώσεως αυτής.
   Τρίτον, η Επιτροπή, με το να κινήσει μια διαδικασία και με το να επιβάλει πρόστιμο, παραβίασε την αρχή «non bis in idem», την αρχή της βεβαιότητας δικαίου, την αρχή της δικαιολογημένης εμπιστοσύνης και την αρχή της χρηστής διοικήσεως, καθόσον η βελγική αρχή ανταγωνισμού είχε δώσει εχέγγυα στην προσφεύγουσα ως προς το ότι δεν θα της επιβληθεί πρόστιμο για συμμετοχή στη σύμπραξη που αποτελεί αντικείμενο της προσβαλλόμενης αποφάσεως.
   Περαιτέρω, η Επιτροπή κακώς όρισε ότι η προσφεύγουσα, η ThyssenKrupp Elevators AG και η ThyssenKrupp AG ευθύνονται εις ολόκληρον για την παράβαση που διέπραξε η προσφεύγουσα.
   Η προσφεύγουσα διατείνεται επίσης ότι η Επιτροπή, με τον καθορισμό του επιβλητέου προστίμου, παρέβη το άρθρο 23 του κανονισμού (ΕΚ) 1/2003 (2), τις κατευθυντήριες γραμμές της Επιτροπής για τον υπολογισμό των προστίμων (3) την αρχή της ίσης μεταχειρίσεως και την αρχή της αναλογικότητας. Επιπλέον, η Επιτροπή δεν τήρησε το κατά το άρθρο 23 ανώτατο όριο των προστίμων.
   Η προσφεύγουσα ισχυρίζεται περαιτέρω ότι η Επιτροπή παρέβη την ανακοίνωση περί επιεικείας (4) και την αρχή της ίσης μεταχειρίσεως όταν καθόρισε τη μείωση του επιβλητέου στην προσφεύγουσα προστίμου λόγω συνεργασίας της προσφεύγουσας εντός του πλαισίου της ανακοινώσεως περί επιεικείας.
   Τέλος, η Επιτροπή παραβίασε την αρχή της ίσης μεταχειρίσεως, την αρχή της αναλογικότητας, την αρχή της δικαιολογημένης εμπιστοσύνης και την αρχή της χρηστής διοικήσεως όταν καθόρισε τη μείωση του επιβλητέου στην προσφεύγουσα προστίμου λόγω συνεργασίας της προσφεύγουσας εκτός του πλαισίου της ανακοινώσεως περί επιεικείας.
   
      (1)  ΕΕ 2004, C 101, σ. 43.
   
      (2)  Κανονισμός του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1, σ. 1).
   
      (3)  Ανακοίνωση της Επιτροπής — Κατευθυντήριες γραμμές για τον υπολογισμό των προστίμων που επιβάλλονται δυνάμει του άρθρου 15, παράγραφος 2, του κανονισμού 17 και του άρθρου 65, παράγραφος 5, της Συνθήκης ΕΚΑΧ (ΕΕ 1998, C 9, σ. 3).
   
      (4)  Ανακοίνωση της Επιτροπής σχετικά με τη μη επιβολή και τη μείωση των προστίμων σε υποθέσεις συμπράξεων (ΕΕ 2002, C 45, σ. 3).